เร่งตรวจสอบสารเคมีที่เหลือในพื้นที่ พร้อมวางแนวทางให้โรงงานเร่งขนย้ายกำจัด
นายวีระกิตติ์ รันทกิจธนวัชร์ รองอธิบดีกรมโรงงานอุตสาหกรรม เปิดเผยระหว่างลงพื้นที่เหตุเพลิงไหม้โรงงานเม็ดโฟมและพลาสติกที่จังหวัดสมุทรปราการ ว่า เพื่อติดตามข้อเท็จจริงและจัดทำแผนป้องกันเหตุกับโรงงานในอนาคต โดยจากการลงพื้นที่โรงงาน พบว่า เครื่องจักรเสียหายทั้งหมดและยังมีสารเคมีที่ตกค้างอยู่ในพื้นที่ประมาณ 4-5 ถังที่ไม่สามารถระบุได้ว่าเหลือปริมาณรวมเท่าใด แต่สารเคมีดังกล่าวเชื่อว่า อาจได้รับผลกระทบจากเพลิงไหม้ องค์ประกอบทางเคมีน่าจะเสียหายหมดแล้ว  ซึ่งผู้ประกอบการต้องทำอย่างไรนั้น จะต้องส่งไปทำลายทั้งหมดตามหลักวิธีการที่ถูกต้อง ส่วนโครงสร้างที่เสียหายทั้งเหล็กและปูนต่างๆ จะต้องเเจ้งเข้าไปดำเนินการเพื่อให้เป็นไปตาม พ.ร.บ.วัตถุอันตราย ในเรื่องของการกำจัดกากอุตสาหกรรม เนื่องจากอาจมีความปนเปื้อนเช่นกัน โดยคาดว่า ขณะนี้ในถังขนาด 2,000 ตัน จะมีสารเคมีตกค้างอยู่ เนื่องจากส่งความร้อนออกมา เบื้องต้นยังทราบว่าโรงงานเตรียมนำสารเคลือบความเย็นเข้ามาทำให้สารเคมีในถังแข็งตัว เพื่อให้ง่ายต่อการขนย้ายและกำจัด โดยกรมโรงงานฯก็จะสั่งการให้ขนย้ายออกไปอย่างถูกวิธี ยืนยันว่าจะต้องทำลายเท่านั้น โดยสารที่เหลือคาดว่า เป็นสไตรีนประมาณ 1,600 ตันทั้งนี้ ที่ผ่านมาการกำกับดูแลตั้งแต่การขออนุญาตจัดตั้งโรงงานจะมีขั้นตอนอยู่แล้ว ซึ่งบริษัทนี้จัดอยู่ในโรงงานลำดับที่ 44 ที่ต้องมีเจ้าหน้าที่เข้ามาประเมินความเสี่ยงและตรวจสอบ อยู่ในความดูแลของจังหวัด เมื่อทางจังหวัดมีการร้องขอทางกรมโรงงานฯจึงจะเข้ามาช่วยตรวจสอบ โดยปกติจะมีการประเมินความเสี่ยงทุกๆ 5 ปี ส่วนที่ผังเมืองในการตั้งโรงงานอยู่ในพื้นที่ชุมชนนั้น ชี้แจงว่าโรงงานได้จัดตั้งแต่ปี 2532 ในพื้นที่นี้อาจไม่เจริญเช่นนี้และดำเนินการเป็นไปตามระเบียบกฎหมาย เมื่อบ้านเมืองเจริญเติบโต ก็ทำให้มีหมู่บ้านเข้ามาโดยรอบ ดังนั้น ในอนาคตจะมีการหารือถึงเกณฑ์การจัดทำผังเมืองกรณีเป็นพื้นที่โรงงาน ก็ควรเว้นระยะห่างกับพื้นที่ชุมชน เช่น กำหนดเป็นพื้นที่สีเขียวสามารถตั้งโรงงานได้กี่เปอร์เซ็นต์ เพื่อไม่ให้กระทบสิทธิ์ของประชาชน และยังเป็นการรักษาสิ่งแวดล้อม ซึ่งต้องหารือกับหน่วยงานที่เกี่ยวข้องเพื่อป้องกันไม่ให้เกิดกรณีเช่นนี้ต่อไปส่วนในอนาคตหากโรงงานนี้จะรื้อและก่อสร้างใหม่นั้น ก็สามารถทำได้เพราะสิทธิ์ใบอนุญาตของบริษัทยังอยู่ แต่อาจต้องปรับแก้ไขที่ตัวกฎหมาย เพราะเดิมโรงงานนี้ได้รับอนุญาตเป็นไปตามกฎหมายเดิมในปี 2532 อาจนานมาแล้วและไม่เป็นปัจจุบัน